Rådets resolution

af 27. november 2003

om udstationering i Albanien af forbindelsesofficerer, der er sagkyndige på narkotikaområdet

(2004/C 97/03)

RÅDET FOR DEN EUROPÆISKE UNION -

(1) som tager i betragtning, at en effektiv bekæmpelse af ulovlig narkotikahandel ifølge EU's narkotikastrategi (2000-2004) kræver øget samarbejde mellem de kompetente myndigheder i medlemsstaterne og i tredjelande (punkt VI-A),

(2) som er sig bevidst, at der ifølge EU's narkotikahandlingsplan (2000-2004) skal ske en styrkelse af det internationale samarbejde, og at der i initiativerne til bekæmpelse af ulovlig narkotika skal lægges særlig vægt på de regioner i verden, som producerer narkotika eller er transitlande for narkotika på vej mod EU (punkt 5.2.1),

(3) som erindrer om, at ifølge midtvejsevalueringen af EU's narkotikahandlingsplan (2000-2004) (Dok. 12451/3/02 Cordrogue 80 Rev. 3) skal de midler, som EU afsætter til narkotikaarbejdet i en given region uden for EU, afspejle den pågældende regions rolle for narkotikaproblemet i Europa,

(4) som tager i betragtning, at den stabiliserings- og associeringsproces, som EU har indledt sammen med landene i Sydøsteuropa, omfatter indgåelse af en vigtig aftale med Albanien (SAA-Albanien), hvori parterne forpligter sig til med alle midler at bidrage til den politiske, økonomiske og institutionelle stabilisering i landet og i regionen generelt, bl.a. gennem et omfattende samarbejde inden for retlige og indre anliggender, som navnlig for så vidt angår ulovlig narkotika skal udmøntes i aktioner til bekæmpelse af ulovlig narkotikahandel, begrænsning af udbud og efterspørgsel samt sikring af en mere effektiv kontrol med prækursorer,

(5) som tager i betragtning, at ifølge dokumentet vedrørende gennemførelse af EU-narkotikahandlingsplanen om reduktion af efterspørgsel og udbud (Cordrogue 40) skal der ved afsættelsen af EU-midler til initiativer på narkotikaområdet tages hensyn til de områder, der producerer eller er transitlande for ulovlig narkotika, og Albanien nævnes udtrykkeligt i denne sammenhæng,

(6) som tager i betragtning, at handlingsplanen for EU og landene i det vestlige Balkan samt kandidatlandene (Dok. 5062/2/03 Cordrogue 3 Rev. 2 COWEB 76) er åben for samarbejde med landene langs Balkan-ruten og udtrykkeligt nævner oprettelsen af koordineringsstrukturer bl.a. sammen med Albanien som et af handlingsplanens formål,

(7) som erindrer om, at sluterklæringen af 25. november 2002 ("The London Statement") fra London-konferencen om organiseret kriminalitet i Sydøsteuropa lægger særlig vægt på en samlet indsats over for de vigtigste former for organiseret kriminalitet, heriblandt ulovlig narkotikahandel, og opstiller en særlig handlingsplan for Albanien,

(8) som tager i betragtning, at SAP-landene i den fælleserklæring, som EU og landene i det vestlige Balkan afgav i forbindelse med Det Europæiske Råds møde i Thessaloniki den 21. juni 2003, bekræftede deres engagement i stabiliserings- og associeringsprocessen og især deres vilje til at definere og gennemføre foranstaltninger til bekæmpelse af organiseret kriminalitet,

(9) som erindrer om, at det i konklusionerne fra ministerkonferencen den 21.-22. maj 2003 om narkotikaruterne fra Centralasien til Europa ("Paris-erklæringen") bekræftes, at det internationale samfund forpligter sig til at fremme koordinerede strategier for bekæmpelse af narkotikahandel med støtte fra FN's Kontor for Bekæmpelse af Narkotika og Kriminalitet (UNODC),

(10) som tager i betragtning, at de mængder cannabis, som albanske statsborgere har fået beslaglagt i Italien og Grækenland, er steget fra nogle få gram i 1991 til mange tons i de seneste år, og at disse stoffer desuden går videre fra både Italien og Grækenland til adskillige andre EU-lande,

(11) som tager i betragtning, at albanske kriminelle grupper i flere år har drevet en intens smuglervirksomhed med ulovlige stoffer (cannabis, der dyrkes i Albanien, heroin og kokain, der ikke produceres på stedet) beregnet for flere EU-lande, bl.a. via et samarbejde med sydamerikanske kriminelle grupper og andre grupper fra den organiserede kriminalitet, der opererer i Albanien og andre områder i Balkanregionen,

(12) som erindrer om, at de officielle praktiske resultater af bekæmpelsesforanstaltningerne i de lande, der grænser op til Albanien, viser, at disse lande udgør en stadig større risiko, da de er udskibningssted for store mængder cannabis, kokain og heroin, og at der altid viser sig at være albanske statsborgere impliceret i kriminelle strukturer, der driver ulovlig narkotikahandel i forskellige europæiske lande,

(13) som erindrer om, at der ifølge aftalememorandum CAM-A (Customs Assistance Mission to Albania) skal ydes bistand til de kompetente albanske myndigheder med henblik på at forebygge ulovlig narkotikahandel, idet fartøjer fra Guardia di Finanza med base i Durazzo om nødvendigt skal indsættes med henblik på overvågning af de albanske territorialfarvande, ifølge en protokol, der skal undertegnes af begge landes kompetente myndigheder

(14) som tager i betragtning, at PAMECA-missionen (Police Assistance Mission of the European Community to Albania) forventes bl.a. at føre til en styrkelse af de albanske politimyndigheders kapacitet med hensyn til bekæmpelse af organiseret kriminalitet og ulovlig narkotikahandel (punkt 2.3.1),

(15) som er sig bevidst, at medlemsstaternes kompetente myndigheder ifølge Rådets afgørelse 2003/170/RIA af 27. februar 2003 i fællesskab skal udstationere forbindelsesofficerer til tredjelande for at etablere og opretholde kontakt med myndighederne i disse lande med henblik på at bidrage til forebyggelse og opklaring af strafbare handlinger,

OPFORDRER MEDLEMSSTATERNE TIL

(16) at tage stilling til, om det efter deres nationale lovgivning er hensigtsmæssigt på frivilligt grundlag at udstationere eller anvende allerede udstationerede forbindelsesofficerer som narkotikaeksperter i Albanien og andre lande i Balkanregionen, med henblik på at gøre narkotikabekæmpelsen mere effektiv ved gennemførelse af en omfattende overvågningsaktion og udveksling af oplysninger med de kompetente nationale myndigheder, bl.a. om aspekterne vedrørende udbud og efterspørgsel af ulovlige stoffer,

(17) at sørge for, at de pågældende narkotikaforbindelsesofficerer tager direkte kontakt med de kompetente albanske myndigheder for at fremme og øge indsamlingen og udvekslingen af oplysninger,

(18) at etablere en koordineringsmekanisme mellem deres forbindelsesofficerer for at sikre en konstant gensidig udveksling af oplysninger om arbejdet og fremme fælles aftaler. Med henblik herpå vil der jævnlig blive afholdt møder for forbindelsesofficererne efter procedurerne i artikel 4, stk. 1, i Rådets afgørelse 2003/170/RIA. Kommissionen og Europol vil eventuelt kunne indbydes til at lade sig repræsentere på disse møder. De kompetente albanske myndigheder kan om nødvendigt deltage i disse møder på associeringsbasis,

(19) I henhold til artikel 5, stk. 3, og artikel 7, stk. 1, i ovennævnte afgørelse at foranstalte en udveksling af relevante oplysninger med de medlemsstater, der ikke har forbindelsesofficerer i Albanien. Informationsudvekslingen kan også ske via Europol-forbindelsesofficerernes netværk,

(20) at sørge for, at de kompetente nationale myndigheder holdes underrettet af såvel forbindelsesofficererne som de internationale organer i Balkanregionen om problemerne vedrørende narkotika og den dertil knyttede ulovlige narkotikahandel fra og gennem Albanien,

(21) at underrette Generalsekretariatet for Rådet for Den Europæiske Union, når de i Albanien udstationerer forbindelsesofficerer, der er sagkyndige på narkotikaområdet, hvorefter generalsekretariatet vil underrette de øvrige medlemsstater, Europol og Europa-Kommissionen.

(22) via den medlemsstat, der har varetaget formandskabet på det sidste møde, jf. punkt 18, hvert halve år at aflægge rapport til Den Horisontale Narkotikagruppe om situationen i Albanien og i hele Balkanregionen, om de trufne og påtænkte initiativer samt om de opnåede resultater. Med henblik herpå vil der også blive opretholdt direkte kontakter med Dublin-Gruppen.